Թե գների թռիչքն ինչպես կսանձեն և ովքեր պատիժների կարժանանան, դեռ կտեսնենք: Բայց այս երևույթը մի ավելի մեծ վտանգ ունի, ինչի մասին հնարավորինս քիչ են խոսում: Ստացվում է, որ պետության ամբողջ զսպիչ համակարգը անգործության է մատնված: Բոլոր այն կառույցները, որոնք պարտավոր էին կանխարգելել վնասակար երևույթները, չեն աշխատել մինչև այն պահը, երբ այդ մասին հրահանգել է երկրի ղեկավարը: Իսկ սա էլ իր հերթին պիտի նշանակի, որ վարչական համապատասխան կառույցները հանդես են բերել միտումնավոր կուրություն, ասել է, թե` հանցավոր համաձայնության են եկել նրանց հետ, ովքեր գերշահույթի ակնկալիքով շուկան դարձրել են անկառավարելի և հրահրել են եկամտաբեր գնաճը: Հիմա Բաղդասարյանը պատրա՞ստ է պատժել նաև ինքն իրեն, որովհետև իբրև իշխող կուսակցության պատգամավոր ու ներկայացուցիչ, ամենամեծ պատասխանատվությունը պիտի կրի եղածի համար: